FÆLLES HOLDNING

af 17. maj 1999

vedtaget af Rådet på grundlag af artikel 15 i traktaten om Den Europæiske Union, vedrørende iværksættelse af en stabilitetspagt for Sydøsteuropa

(1999/345/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet vedtog den 8. og 26. april 1999 konklusioner om Sydøsteuropa;

(2) en politisk løsning på Kosovo-krisen må indgå i en determineret indsats med henblik på at stabilisere regionen som helhed;

(3) der bør udarbejdes en stabilitetspagt for Sydøsteuropa;

(4) en sådan stabilitetspagt skal bygge på FN-pagten, OSCE's principper og forpligtelser samt de relevante traktater og konventioner under Europarådet, især den europæiske menneskerettighedskonvention;

(5) EU bør spille en ledende rolle i stabilitetspagten, OSCE har en central rolle med hensyn til at fremme sikkerhed og stabilitet, og stabilitetspagten bør udvikles og gennemføres i tæt samarbejde med OSCE;

(6) EU er i forbindelse med den regionale strategi og i andre sammenhænge allerede aktiv med hensyn til at styrke demokratiske og økonomiske institutioner i området gennem en række veletablerede programmer;

(7) EU vil bringe regionen nærmere perspektivet om disse landes fulde integration i EU's strukturer gennem en ny form for aftalemæssig forbindelse, der tager hensyn til hvert enkelt lands individuelle situation og en eventuel mulighed for EU-medlemskab på grundlag af Amsterdam-traktaten, så snart Københavnskriterierne er opfyldt;

(8) Forbundsrepublikken Jugoslavien bør opfordres til at deltage i en sådan stabilitetspagt, når den har opfyldt de nødvendige betingelser -

VEDTAGET FØLGENDE FÆLLES HOLDNING:

Artikel 1

1. Den Europæiske Union vil spille den ledende rolle i oprettelsen af en stabilitetspagt for Sydøsteuropa.

2. Formålet med stabilitetspagten er at bidrage til at sikre et samarbejde mellem deltagerne, der kan føre til omfattende foranstaltninger med henblik på langsigtet stabilisering, sikkerhed, demokratisering og økonomisk genopbygning og udvikling af området, samt til etablering af et varigt godt naboskab mellem deltagerne indbyrdes og mellem disse og det internationale samfund.

3. Den Europæiske Union vil arbejde for at sikre, at der blandt deltagerne selv nedsættes et "regionalt Sydøsteuropa-panel", der kan føre stabilitetspagten videre.

Artikel 2

1. Den Europæiske Union vil for at fremme målene i artikel 1 indkalde til en konference om Sydøsteuropa.

2. Konferencen afholdes på udenrigsministerplan, om muligt senest i slutningen af juli 1999. Konferencen afholdes i Royaumont-format (uden deltagelse af Den Jugoslaviske Forbundsrepublik, før denne opfylder det internationale samfunds betingelser herfor). Endvidere deltager i konferencen repræsentanter for Canada, Japan, EBRD, EIB, IMF, Verdensbanken, OECD, FN, NATO, WEU, UNHCR samt repræsentanter for regionale initiativer.

3. Konferencen vil blive forberedt på et møde i Königswinter (Petersberg) den 27. maj 1999 på højt embedsmandsplan og i det format, der er nævnt i stk. 2. I dette perspektiv betragtes arbejdet med henblik på denne konference som hastende.

Artikel 3

1. Den Europæiske Union vil aktivt støtte landene i området med hensyn til at opfylde stabilitetspagtens mål.

2. Den Europæiske Union påtager sig sammen med internationale donorer at afholde en donor/genopbygnings-konference for Sydøsteuropa.

Artikel 4

Denne fælles holdning træder i kraft på dagen for vedtagelsen.

Artikel 5

Denne fælles holdning offentliggøres i EF-Tidende.

Udfærdiget i Bruxelles, den 17. maj 1999.

På Rådets vegne

J. FISCHER

Formand